**Innspill til ny handlingsplan mot spilleproblemer (2026-2029)**

**Innledning**

Bransjeforeningen for samfunnsnyttig lotterivirksomhet (BSL) behandlet innspill til ny handlingsplan mot spillproblemer på sitt styremøte den 14. mai 2025.

BSL ble stiftet i 2012 og hadde ved utgangen av 2024 240 lag og foreninger som medlemmer, i tillegg til medhjelper/entreprenør. Styret består av.

|  |  |  |
| --- | --- | --- |
| Lars Johan Evensen | Styrets Leder | Bingo Holding |
| Tom Tvedt | Styremedlem | Norsk Forening for Utviklingshemmede |
| Per Tøien | Styremedlem | Norges Idrettsforbund |
| Karsten Aak | Styremedlem | Norges Blindeforbund |
| Knut Berntsen | Styremedlem | Hønefoss Ballklubb |
| Gørill Ervik | Styremedlem | MAXSPILL AS |

Bransjeforeningens formål har siden oppstarten i 2012 vært å arbeide for best mulig rammevilkår for mer enn 3000 lag og foreninger – formål som henter inntekter fra bingo i Norge.

Med et så stort antall personer fra hele landet innom en bingohall i løpet av året og med så mange organisasjoner som er avhengige av inntektene som bingo gir, kan BSL verken være likegyldige til hvordan eller hvor godt vi er finansiert. Vi er helt avhengige at tilbudene holdes innenfor en ansvarlig ramme, og av best mulige rammevilkår for å kunne levere gode opplevelser og gode lokale fellesskap til alle våre brukere og medlemmer.

**Våre innspill til handlingsplan**

BSL har siden etableringen i 2012 støttet opp om den norske enerettsmodellen som vi mener er den beste garantisten for en ansvarlig spillmodell og hensynet til mennesker som har spilleproblemer.

Tiltakene som er innført, for å forbedre reguleringen av pengespill i Norge de siste årene har sørget for at antall spillavhengige og personer med pengespillproblemer er blitt redusert. Dette er svært positivt.

Imidlertid må det, til tross for at ansvarlighet er aller viktigst, legges til rette for at bingospill ikke blir borte gjennom å ivareta forutsetningene for levelig drift.

Etter innføring av den norske pengespilloven i 2023 er antall bingohaller i Norge blitt redusert fra 237 til 187 ved årsskiftet 2024-2025. Ytterliggere fem bingohaller er avviklet hittil i 2025. Samlet har dette betydd at omsetningen i bingo går ned og at mer enn 500 lag og foreninger har mistet alle sine inntekter fra bingo bare i løpet av de siste to årene.

En samlet bingobransje har støttet opp om den norske enerettsmodellen og har støttet forslaget om:

* Innføring av krav om registrerte spillere i bingo
* Forbud for bruk av Auto Play
* Spillepause hver hele time
* 18 års aldersgrense
* Krav om spilleansvarsopplæring for alle ansatte i bingohallene
* Krav om innføring av hvitvaskingsdirektivet i bingo

Tiltak for å styrke en ansvarlig spillepolitikk

I tillegg til tiltakene i avsnittet over, støtter BSL dokument 8-forslaget fra kulturkomiteen om en forsterket politikk for å hindre spilleavhengighet. Her følger de fem punktene vedtatt i Stortinget:

**Vedtak 519**

Stortinget ber regjeringen sørge for en oppdatert og mer informativ oversikt over tilgjengelige behandlingstilbud for spilleavhengighet samt sørge for at denne informasjonen er lett tilgjengelig og gjøres godt kjent.

**Vedtak 520**

Stortinget ber regjeringen sørge for mer kunnskap om bruk av sosiale medier og andre mer utradisjonelle kanaler for reklame og markedsføring av pengespill, for å kunne vurdere tiltak mot uheldig påvirkning i slike kanaler.

**Vedtak 521**

Stortinget ber regjeringen sørge for at kapasiteten innen fjernbehandlingstilbud og andre digitale, spesialiserte lavterskeltilbud for spilleavhengige økes, og at tilbudene gjøres tilgjengelige for alle – uavhengig av hvor de bor.

**Vedtak 522**

Stortinget ber regjeringen legge til rette for kompetanseheving om spilleavhengighet.

**Vedtak 523**

Stortinget ber regjeringen innføre et regelverk for, og eventuelt vurdere et forbud mot, lotterimekanismer (lootbokser) i dataspill i Norge, samt vurdere å innføre regulering av, eventuelt forbud mot, bruk av virtuell valuta og skins gambling i dataspill.

BSL vil spesielt trekke fram viktigheten av å begrense de pengespill-liknende mekanismene nevnt ovenfor innenfor gaming. Pengespillelementene i gaming er spesielt attraktive overfor unge menn, og vi vet at i dag kommer 18-åringene «ferdig utlært» over til pengespill som tilbys både av de lovlige aktørene i Norge, og av de aktørene som opererer utenfor Norges grenser.

BSL vil presisere at kostnaden ved å gjennomføre tiltakene som foreslås må dekkes utover den prosentandelen som ligger i Tippenøkkelen. Dette må dekkes over statsbudsjettet

BSL vil i tillegg foreslå at det innføres differensierte tapsgrenser for sårbare spillere under 25 år. Videre mener vi at hovedspillet i bingo som gjennom befolkningsundersøkelsen og tall fra hjelpelinjen ikke skaper spilleproblemer, bør unntas fra tapsgrensene for bingo. Bingo er i dag en sosial møteplass i trygge omgivelser og for å sikre inntektsgrunnlaget til formålene bør bingo på lik linje med Rikstoto og Norsk Tipping, kunne registrere nye spillere på digitale plattformer. Her er det viktig å presisere at bingospill på nett kun innehar tilbud om hovedspill og ikke sidespillene, som har en mer aggressiv spilleprofil.

Med vennlig hilsen

Lars Johan Evensen

Styreleder